РЕПУБЛИКА СРБИЈА

НАРОДНА СКУПШТИНА

Одбор за просторно планирање,
саобраћај, инфраструктуру и

телекомуникације

13 Број 06-2/75-15

20. фебруар 2015. године

Б е о г р а д

З А П И С Н И К

25. СЕДНИЦЕ ОДБОРА ЗА ПРОСТОРНО ПЛАНИРАЊЕ, САОБРАЋАЈ, ИНФРАСТРУКТУРУ И ТЕЛЕКОМУНИКАЦИЈЕ

 ОДРЖАНЕ 20. ФЕБРУАРА 2015. ГОДИНЕ

 Седница је почела у 9.05 часова.

 Седницом је председавао Милутин Мркоњић, председник Одбора.

Седници су присуствовали чланови Одбора: Константин Арсеновић, Зоран Бојанић, Бранка Бошњак, Јовица Јевтић, Мујо Муковић, др Владимир Орлић, Зоран Милекић и Вучета Тошковић.

Седници нису присуствовали чланови Одбора: Драган Јовановић, Милан Ковачевић, Јован Марковић, Саша Мирковића, Катарина Ракић, Сузана Спасојевић, Горан Ћирић и Слободан Хомен, нити њихови заменици.

Седници су присуствовалe из Министарства трговине, туризма и телекомуникација-Сектор за електронске комуникације и поштански саобраћај: проф. др Ирини Рељин, специјални саветник, и Катарина Томић, саветник.

На предлог председника Одбора, једногласно, усвојен је следећи

  **Д н е в н и р е д**

1. Разматрање Основе за закључивање Меморандума о разумевању између Владе Републике Србије и Савета министара Босне и Херцеговине о сарадњи у области телекомуникација, са текстом Меморандума, ради давања сагласности за његову привремену примену до ступања на снагу (број 011-346/15 од 13.02.2015. године).

Прва тачка дневног реда - **Разматрање Основе за закључивање Меморандума о разумевању између Владе Републике Србије и Савета министара Босне и Херцеговине о сарадњи у области телекомуникација**

У уводном излагању, Катарина Томић, саветник у Министарству трговине, туризма и телекомуникација истакла је да је у протеклом периоду, одржано неколико билатералних састанака на којима је постигнут договор о закључивању Mеморандума у области телекомуникација. Препознато је неколико области на које се мора обратити посебна пажња, и то пре свега у области развоја широкопојасних мрежа и технологија. Убрзани развој телекомуникација је једини забележио стални раст без обзира на лошу економску ситуацију у региону. Такође, ту је и сарадња у области преласка са аналогног на дигитално емитовање програма. Крајњи рок за промену начина емитовања је 17. јун 2015. године. Комплетним преласком са аналогног на дигитално емитовање програма ослободиће се аналогне фреквенције, које ће се ставити на располагање операторима јавних мобилних комникација. Све то подразумева и координацију са суседним земљама, јер уколико и оне не испоштују договорено може доћи до интерференције тј. сметњи у самом коришћењу наведених фреквенција.

Такође, управљање радиофреквенцијским спектром, где се пре свега мисли на координацију фреквенција које се налазе у пограничним територијама било да се односи на јавне мобилне комуникације или на безбедносне системе, је веома важно јер уколико не буде координације може доћи до проблема у функционисању. Стандардизација у области телекомуникација је јако битна, а размена стручњака, искустава и рад на заједничким истраживачким пројектима неопходни, као и сарадња у међународним институцијама.

У дискусији су учествовали: Милутин Мркоњић и др Владимир Орлић.

 У складу са чланом 8. Закона о закључивању и извршавању међународних уговора („Службени гласник РС“, број 32/13) и чланом 57. Пословника Народне скупштине („Службени гласник РС“, број 20/12-пречишћен текст), Одбор за просторно планирање, саобраћај, инфраструктуру и телекомуникације је, једногласно, донео следећу

О Д Л У К У

 1. Даје се сагласност Влади Републике Србије за привремену примену Меморандума о разумевању између Владе Републике Србије и Савета министара Босне и Херцеговине о сарадњи у области телекомуникација, до његовог ступања на снагу.

 2. Ову одлуку доставити Влади Републике Србије, на даљу надлежност.

 3. Ову одлуку доставити председнику Народне скупштине, ради информисања.

О б р а з л о ж е њ е

Дописом 05 Број: 018-1263/2015-1, Влада Републике Србије је 13. фебруара 2015. године доставила Народној скупштини Основу за закључивање Меморандума о разумевању између Владе Републике Србије и Савета министара Босне и Херцеговине о сарадњи у области телекомуникација, са текстом Меморандума, ради давања сагласности надлежног одбора за његову привремену примену до ступања на снагу, у складу са чланом 8. Закона о закључивању и извршавању међународних уговора.

 Чланом 8. став 1. Закона о закључивању и извршавању међународних уговора прописано је да Влада, изузетно, по добијању сагласности надлежног одбора Народне скупштине може овластити делегацију Републике Србије да прихвати да се међународни уговор који се потврђује, у целини, или поједине његове одредбе, могу привремено примењивати до његовог ступања на снагу, као и да поступак потврђивања овог међународног уговора мора бити покренут у року од 30 дана од датума његовог потписивања.

 Након разматрања предлога Владе, Одбор за просторно планирање, саобраћај, инфраструктуру и телекомуникације је закључио да постоје разлози за привремену примену Меморандума о разумевању између Владе Републике Србије и Савета министара Босне и Херцеговине о сарадњи у области телекомуникација пре његовог ступања на снагу. Успостављањем ефикасне сарадње отварају се могућности за бржи развој широкопојасног приступа и увођење нових услуга чиме се руше просторне баријере, омогућава успешно спровођење процеса преласка са аналогног на дигитално емитовање телевизијског програма у складу са међународно преузетим обавезама, као и унапређење комуникације између администрације две земље, а тиме и укупне економске сарадње.

 У складу са наведеним, Одбор за просторно планирање, саобраћај, инфраструктуру и телекомуникације је одлучио да дâ сагласност Влади да се Меморандум о разумевању између Владе Републике Србије и Савета министара Босне и Херцеговине о сарадњи у области телекомуникација привремено примењује до његовог ступања на снагу.

**\***

**\* \***

На седници је вођен тонски запис.

Седница је закључена у 9.20 часова.

СЕКРЕТАР ОДБОРА ПРЕДСЕДНИК ОДБОРА

 Биљана Илић Милутин Мркоњић